title: 2009/102/EB: 2008 m. lapkričio 4 d. Tarybos sprendimas dėl Bendrijos vidutinės trukmės finansinės pagalbos skyrimo Vengrijai

text:
6.2.2009

               LT

               Europos Sąjungos oficialusis leidinys

               L 37/5

      TARYBOS SPRENDIMAS

   2008 m. lapkričio 4 d.
   dėl Bendrijos vidutinės trukmės finansinės pagalbos skyrimo Vengrijai
   (2009/102/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2002 m. vasario 18 d. Tarybos reglamentą (EB) Nr. 332/2002 dėl priemonės, teikiančios vidutinės trukmės finansinę pagalbą valstybių narių mokėjimų balansams, sukūrimo (1), ypač į jo 3 straipsnio 2 dalį,
   atsižvelgdama į Komisijos pasiūlymą, pateiktą pasikonsultavus su Ekonomikos ir finansų komitetu (EFK),
   kadangi:

               (1)

               Tarybos sprendimu 2009/103/EB (2) Vengrijai nuspręsta skirti tarpusavio pagalbą.

               (2)

               Nors tikimasi, kad einamosios sąskaitos būklė pagerės, apskaičiuota, kad 2008 ir 2009 metais Vengrijos išoriniai finansavimo poreikiai sudarys apie 20 mlrd. EUR, nes iš naujausių pokyčių finansų rinkoje matyti, kad, paspartėjus grynajam investicijų portfelio negatyviam srautui, kapitalo ir finansinės sąskaitų būklė gali gerokai pablogėti.

               (3)

               Iki 6,5 mlrd. EUR vertės Bendrijos paramą Vengrijai reikėtų skirti pagal Reglamentu (EB) Nr. 332/2002 sukurtą priemonę, teikiančią vidutinės trukmės finansinę pagalbą valstybių narių mokėjimų balansams. Ta pagalba turėtų būti suteikta kartu su 10,5 mlrd. SST (apie 12,5 mlrd. EUR) vertės Tarptautinio valiutos fondo paskola pagal rezervinį susitarimą, kuris turėtų būti patvirtintas 2008 m. lapkričio 6 d. Pasaulio bankas taip pat sutiko Vengrijai suteikti 1 mlrd. EUR vertės paskolą.

               (4)

               Pagalbą turėtų administruoti Komisija, kuri, pasitarusi su EFK, turėtų susitarti su Vengrijos valdžios institucijomis dėl finansinei pagalbai nustatytų specialių ekonominės politikos sąlygų. Šios sąlygos turėtų būti nustatytos Susitarimo memorandume. Komisija turėtų nustatyti išsamias finansines sąlygas Paskolos susitarime.

               (5)

               Pagalba turėtų būti suteikta siekiant sustiprinti Vengrijos mokėjimų balanso tvarumą ir taip dabartinėmis ekonominėmis ir finansinėmis sąlygomis padėti sėkmingai įgyvendinti Vyriausybės ekonominės politikos programą,

         NUSPRENDĖ:
   1 straipsnis
   1.   Bendrija Vengrijai skiria iki 6,5 mlrd. EUR vidutinės trukmės paskolą, kurios vidutinis grąžinimo terminas yra ne ilgesnis kaip 5 metai.
   2.   Bendrijos finansinė pagalba teikiama dvejus metus, nuo pirmosios dienos po šio sprendimo įsigaliojimo.
   2 straipsnis
   1.   Komisija pagalbą administruoja, atsižvelgdama į Vengrijos įsipareigojimus ir Tarybos rekomendacijas, ypač į Nacionalinės reformų programos bei konvergencijos programos įgyvendinimą ir perviršinio deficito procedūrą.
   2.   Komisija, pasikonsultavusi su EFK, susitaria su Vengrijos valdžios institucijomis dėl finansinei pagalbai nustatytų specialių ekonominės politikos sąlygų, kaip nustatyta 3 straipsnio 4 dalyje. Šios sąlygos nustatomos Susitarimo memorandume, kuris turi atitikti 1 dalyje nurodytus įsipareigojimus ir rekomendacijas. Išsamias finansines sąlygas Komisija nustato Paskolos susitarime.
   3.   Komisija, bendradarbiaudama su EFK, reguliariais laikotarpiais tikrina, ar laikomasi pagalbai nustatytų ekonominės politikos sąlygų. Komisija informuoja EFK apie galimą įsiskolinimų refinansavimą ar finansinių sąlygų restruktūrizavimą.
   3 straipsnis
   1.   Komisija Bendrijos finansinę pagalbą Vengrijai išmoka ne daugiau kaip penkiomis dalimis, kurių dydis bus nustatytas Susitarimo memorandume.
   2.   Pirma pagalbos dalis išmokama įsigaliojus Paskolos susitarimui ir Susitarimo memorandumui, ir jei Vengrijos Parlamentui bus pateiktos teisinės 2009 m. biudžeto projekto pataisos, kuriomis būtų siekiama sumažinti BVP deficitą iki 2,6 %, ir į kurias būtų įtrauktos ribojančios biudžetinės priemonės.
   3.   Jei reikalinga paskolos finansavimo tikslu, leidžiama atlikti protingus apsikeitimo palūkanų normomis sandorius su didžiausią kredito kokybės vertinimą turinčiomis sandorio šalimis.
   4.   Gavusi EFK nuomonę, Komisija priima sprendimą dėl kitų pagalbos dalių išmokėjimo. Kiekviena kita pagalbos dalis išmokama atsižvelgiant į tai, ar tinkamai įgyvendinama naujoji Vengrijos Vyriausybės ekonominė programa, remiama TVF ir įtraukta į būsimą Vengrijos konvergencijos programą, ir ypač – Susitarimo memorandume nustatytos specialios ekonominės politikos sąlygos.
   Šios politikos sąlygos turėtų būti, inter alia:

               a)

               pažanga atliekant fiskalinį konsolidavimą, kurį Vyriausybė ketina vykdyti savo naujos programos kontekste, kuri atitinka 2006 m. spalio 10 d. Tarybos rekomendaciją pagal perviršinio deficito procedūrą ir 2007 m. lapkričio mėn. Tarybos nuomonę dėl atnaujintos konvergencijos programos, ypač – dėl 2009 m. tikslinės deficito ribos;

               b)

               specialios priemonės, kuriomis grindžiamas planuojamas konsolidavimo procesas ir kurios skirtos išlaidoms kontroliuoti;

               c)

               fiskalinio valdymo reforma, atliekama stiprinant institucinę struktūrą ir įdiegiant vidutinės trukmės laikotarpio fiskalines taisykles pagal projekto pasiūlymą, kuris šiuo metu svarstomas Vengrijos Parlamente;

               d)

               finansų sektoriaus reglamentavimo ir priežiūros reformos bei valdžios institucijų gebėjimų spręsti mokumo ir likvidumo problemas sustiprinimas; ir

               e)

               pagal Lisabonos strategiją remiamos kitos struktūrinių reformų priemonės, pavyzdžiui, darbo paskatų stiprinimas, siekiant kelti užimtumo lygį ir stiprinti viešųjų finansų ilgalaikį tvarumą.

         Šis sprendimas skirtas Vengrijos Respublikai. Jis įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2008 m. lapkričio 4 d.

            Tarybos vardu

            Pirmininkas

         A. VONDRA

      (1)  OL L 53, 2002 2 23, p. 1.

      (2)  Žr. šio Oficialiojo leidinio p. 7.


title: 2011/55/ES: 2011 m. sausio 24 d. Tarybos sprendimas dėl Regionų komiteto Švedijai atstovaujančių trijų narių ir Švedijai atstovaujančių keturių pakaitinių narių skyrimo

text:
28.1.2011

               LT

               Europos Sąjungos oficialusis leidinys

               L 25/31

         TARYBOS SPRENDIMAS
   2011 m. sausio 24 d.
   dėl Regionų komiteto Švedijai atstovaujančių trijų narių ir Švedijai atstovaujančių keturių pakaitinių narių skyrimo
   (2011/55/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Švedijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1).

               (2)

               Pasibaigus Kent JOHANSSON, Maria WALLHAGER NECKMAN ir Kristina ALVENDAL kadencijai tapo laisvos trys Regionų komiteto narių vietos. Pasibaigus Susanna HABY, Bernth JOHNSON, Jens NILSSON ir Ingela NYLUND WATZ kadencijai tapo laisvos keturios Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d., į Regionų komitetą skiriami:

               a)

               nariais:

                           —

                           Kent JOHANSSON, Skara kommun

                           —

                           Britt Marie LÖVGREN, Umeå kommun

                           —

                           Jelena DRENJANIN, Huddinge kommun

                     ir

               b)

               pakaitiniais nariais:

                           —

                           Martin ANDREASSON, Västra Götalands läns landsting

                           —

                           Marie SÄLLSTRÖM, Blekinge läns landsting

                           —

                           Marie-Louise RÖNNMARK, Umeå kommun

                           —

                           Carin JÄMTIN, Stockholms kommun

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. sausio 24 d.

            Tarybos vardu

            Pirmininkas

         FAZEKAS S.

      (1)  OL L 348, 2009 12 28, p. 22 ir OL L 12, 2010 1 19, p. 11.


title: 2007/839/EB: 2007 m. lapkričio 29 d. Tarybos sprendimas dėl Europos bendrijos ir Ukrainos susitarimo dėl asmenų readmisijos sudarymo

text:
18.12.2007

               LT

               Europos Sąjungos oficialusis leidinys

               L 332/46

         TARYBOS SPRENDIMAS
   2007 m. lapkričio 29 d.
   dėl Europos bendrijos ir Ukrainos susitarimo dėl asmenų readmisijos sudarymo
   (2007/839/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 63 straipsnio 3 dalies b punktą kartu su 300 straipsnio 2 dalies pirmos pastraipos pirmuoju sakiniu ir 300 straipsnio 3 dalies pirmąja pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Komisija Europos bendrijos vardu susitarė su Ukraina dėl susitarimo dėl asmenų readmisijos sudarymo.

               (2)

               Susitarimas Europos bendrijos vardu pasirašytas 2007 m. birželio 18 d. pagal 2007 m. birželio 12 d. priimtą Tarybos sprendimą, atsižvelgiant į tai, kad jis gali būti sudarytas vėliau.

               (3)

               Susitarimas turėtų būti patvirtintas.

               (4)

               Susitarimu įsteigiamas Jungtinis readmisijos komitetas, kuris gali priimti savo darbo tvarkos taisykles. Šiuo atveju tikslinga numatyti supaprastintą Bendrijos pozicijos priėmimo procedūrą.

               (5)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė pranešė apie savo norą dalyvauti priimant ir taikant šį sprendimą.

               (6)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius ir nedarant poveikio minėto protokolo 4 straipsnio taikymui, Airija nedalyvauja priimant šį sprendimą ir jis nėra jai privalomas ar taikytinas.

               (7)

               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir dėl to jis nėra jai privalomas ar taikytinas,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Ukrainos susitarimas dėl asmenų readmisijos.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas pateikia susitarimo 20 straipsnio 2 dalyje numatytą pranešimą (2).
   3 straipsnis
   Komisija, kuriai padeda valstybių narių ekspertai, atstovauja Bendrijai pagal susitarimo 15 straipsnį įsteigtame Jungtiniame readmisijos komitete.
   4 straipsnis
   Bendrijos poziciją Jungtiniame readmisijos komitete dėl jo darbo tvarkos taisyklių priėmimo pagal susitarimo 15 straipsnio 5 dalį nustato Komisija, pasikonsultavusi su Tarybos paskirtu specialiu komitetu.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. lapkričio 29 d.

            Tarybos vardu

            Pirmininkas

         M. LINO

      (1)  2007 m. lapkričio 13 d. nuomonė (dar nepaskelbta Oficialiajame leidinyje).

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
    ---documentbreak---

               18.12.2007

               LT

               Europos Sąjungos oficialusis leidinys

               L 332/48

         Europos bendrijos ir Ukrainos
   SUSITARIMAS
   dėl asmenų readmisijos
   EUROPOS BENDRIJA (toliau – Bendrija)
   ir
   UKRAINA
   (toliau kartu – Susitariančiosios Šalys),
   NUSPRENDUSIOS stiprinti tarpusavio bendradarbiavimą, kuriuo siekiama veiksmingiau kovoti su nelegalia imigracija,
   SUSIRŪPINUSIOS organizuotų nusikalstamų grupuočių, užsiimančių nelegaliu migrantų gabenimu, aktyvumo padidėjimu,
   SIEKDAMOS šiuo Susitarimu ir remdamosi abipusiškumo principu nustatyti skubią ir veiksmingą tvarką, skirtą asmenų, kurie netenkina arba jau nebetenkina atvykimo ir buvimo Ukrainos arba vienos iš Europos Sąjungos valstybių narių teritorijoje sąlygų, tapatybės nustatymui bei saugiam ir tvarkingam jų grąžinimui, ir bendradarbiaujant palengvinti tokių asmenų tranzitą,
   ATSIŽVELGDAMOS Į TAI, kad atitinkamais atvejais Ukraina ir Europos Sąjungos valstybės narės turėtų dėti visas pastangas išsiųsti trečiųjų šalių piliečius ir asmenis be pilietybės, kurie nelegaliai atvyko į jų teritoriją, atgal į kilmės arba nuolatinės gyvenamosios vietos valstybę,
   PRIPAŽINDAMOS būtinybę gerbti žmogaus teises ir laisves, ir pabrėždamos, kad šiuo Susitarimu nepažeidžiamos Bendrijos, Europos Sąjungos valstybių narių ir Ukrainos teisės ir įsipareigojimai pagal 1948 m. gruodžio 10 d. Visuotinę žmogaus teisių deklaraciją ir tarptautinę teisę, visų pirma, 1950 m. lapkričio 4 d. Europos žmogaus teisių ir pagrindinių laisvių apsaugos konvenciją, 1951 m. liepos 28 d. konvenciją ir 1967 m. sausio 31 d. protokolą dėl pabėgėlių statuso, 1966 m. gruodžio 19 d. Tarptautinį pilietinių ir politinių teisių paktą ir tarptautinius dokumentus dėl ekstradicijos,
   ATSIŽVELGDAMOS Į TAI, kad Ukraina ir Bendrija bendrai suinteresuotos bendradarbiauti readmisijos ir abipusių kelionių supaprastinimo srityse,
   ATSIŽVELGDAMOS Į TAI, kad šio Susitarimo, kuriam taikoma Europos bendrijos steigimo sutarties IV antraštinė dalis, nuostatos nėra taikomos Danijos karalystei pagal protokolą dėl Danijos pozicijos, pridėtą prie Europos Sąjungos sutarties ir Europos bendrijos steigimo sutarties,
   SUSITARĖ:
   1 straipsnis
   Apibrėžtys
   Šiame Susitarime:

               a)

               Susitariančiosios Šalys – tai Ukraina ir Bendrija;

               b)

               valstybė narė – tai bet kuri Europos Sąjungos valstybė narė, išskyrus Danijos Karalystę ir Airijos Respubliką;

               c)

               valstybės narės pilietis – tai bet kuris asmuo, turintis valstybės narės pilietybę, kaip nustatyta Bendrijos;

               d)

               Ukrainos pilietis – bet kuris Ukrainos pilietybę turintis asmuo;

               e)

               trečiosios šalies pilietis – bet kuris asmuo, turintis kitą nei Ukrainos ar vienos iš valstybių narių pilietybę;

               f)

               asmuo be pilietybės – tai bet kuris pilietybės neturintis asmuo;

               g)

               leidimas gyventi – tai Ukrainos arba vienos iš valstybių narių išduotas bet kokios rūšies pažymėjimas, kuris suteikia asmeniui teisę gyventi jos teritorijoje. Tokiu leidimu nelaikomas laikinas leidimas likti jos teritorijoje, kol nagrinėjamas prašymas suteikti prieglobstį, pabėgėlio statusą arba leidimą gyventi;

               h)

               viza – Ukrainos arba vienos iš valstybių narių išduotas leidimas arba priimtas sprendimas, reikalingas norint atvykti į jos teritoriją arba vykti per ją tranzitu. Ji neapima oro uosto tranzitinės vizos;

               i)

               prašančioji valstybė – tai valstybė (Ukraina arba viena iš valstybių narių), kuri pateikia readmisijos paraišką pagal šio Susitarimo 5 straipsnį arba tranzito paraišką pagal 11 straipsnį;

               j)

               prašomoji valstybė – tai valstybė (Ukraina arba viena iš valstybių narių), kuriai pateikiama readmisijos paraiška pagal šio Susitarimo 5 straipsnį arba tranzito paraiška pagal 11 straipsnį;

               k)

               kompetentinga institucija – tai bet kuri Ukrainos arba vienos iš valstybių narių nacionalinės valdžios institucija, kuriai patikėta įgyvendinti šį Susitarimą pagal šio Susitarimo 16 straipsnį;

               l)

               pasienio regionas – tai sritis, kuri tęsiasi iki 30 kilometrų nuo bendros valstybės narės ir Ukrainos sausumos sienos bei jūrų uostų teritorijos, įskaitant muitinės zonas, ir valstybių narių bei Ukrainos tarptautiniai oro uostai.

         1   SKIRSNIS
   READMISIJOS ĮSIPAREIGOJIMAI
   2 straipsnis
   Savo piliečių readmisija
   1.   Prašomoji valstybė prašančiosios valstybės prašymu ir be jokių papildomų formalumų, išskyrus numatytus šiame Susitarime, priima atgal visus asmenis, kurie netenkina arba jau nebetenkina galiojančių atvykimo arba buvimo prašančiosios valstybės teritorijoje sąlygų, jeigu remiantis šio Susitarimo 6 straipsniu įrodoma, kad jie yra prašomosios valstybės piliečiai.
   Ta pati nuostata taikoma asmenims, kurie atvykę į prašančiosios valstybės teritoriją atsisakė prašomosios valstybės pilietybės ir neįgijo prašančiosios valstybės pilietybės.
   2.   Jei būtina, prašomoji valstybė nedelsdama išduoda asmeniui, kurį nuspręsta grąžinti, kelionės dokumentą, galiojantį ne trumpiau nei 6 mėnesius, nepriklausomai nuo grąžintino asmens valios. Jei dėl teisinių ar faktinių priežasčių grąžintinas asmuo iš pradžių išduoto kelionės dokumento galiojimo laikotarpiu negali būti perduotas, prašomoji valstybė per 14 kalendorinių dienų pratęsia kelionės dokumento galiojimo terminą arba, jei būtina, išduoda naują kelionės dokumentą, kurio galiojimo trukmė tokia pati, kaip ir ankstesniojo kelionės dokumento. Jei prašomoji valstybė per 14 kalendorinių dienų neišdavė kelionės dokumento, nepratęsė jo galiojimo termino arba, jei būtina, jo neatnaujino, laikoma, kad prašomoji valstybė pripažįsta dokumentą, kurio galiojimo terminas pasibaigęs.
   3 straipsnis
   Trečiosios šalies piliečių ir asmenų be pilietybės readmisija
   1.   Prašomoji valstybė prašančiosios valstybės prašymu ir be jokių papildomų formalumų, išskyrus numatytus šiame Susitarime, priima atgal į savo teritoriją trečiųjų šalių piliečius arba asmenis be pilietybės, kurie netenkina arba jau nebetenkina galiojančių atvykimo arba buvimo prašančiosios valstybės teritorijoje sąlygų, jeigu remiantis šio Susitarimo 7 straipsniu įrodoma, kad tokie asmenys:

               a)

               nelegaliai pateko į valstybių narių teritoriją atvykdami tiesiai iš Ukrainos teritorijos arba nelegaliai pateko į Ukrainos teritoriją atvykdami tiesiai iš valstybių narių teritorijos;

               b)

               atvykimo metu turėjo prašomosios valstybės išduotą galiojantį leidimą gyventi,
               arba

               c)

               atvykimo metu turėjo prašomosios valstybės išduotą galiojančią vizą ir atvyko į prašančiosios valstybės teritoriją tiesiai iš prašomosios valstybės teritorijos.

         2.   Šio straipsnio 1 dalyje minimas readmisijos įsipareigojimas negalioja, jei:

               a)

               trečiosios šalies pilietis arba asmuo be pilietybės vyksta tik tranzitu per prašomosios valstybės tarptautinį oro uostą, neišeidamas iš jo tranzitinės salės;

               b)

               prašančioji valstybė išdavė vizą arba leidimą gyventi trečiosios šalies piliečiui arba asmeniui be pilietybės prieš atvykstant į jos teritoriją arba į ją atvykus, jei:

                           i)

                           tas asmuo neturi prašomosios valstybės išduotos vizos arba leidimo gyventi, kurio galiojimo laikas ilgesnis; arba

                           ii)

                           prašančiosios valstybės išduota viza arba leidimas gyventi nebuvo gauti naudojant padirbtus ar suklastotus dokumentus;

               c)

               trečiosios šalies piliečiui arba asmeniui be pilietybės nereikia vizos atvykti į prašančiosios valstybės teritoriją.

         3.   Kalbant apie valstybes nares, šio straipsnio 1 dalies b punkte ir (arba) c punkte minimas readmisijos įsipareigojimas tenka valstybei narei, kuri išdavė vizą arba leidimą gyventi. Jeigu vizą arba leidimą gyventi išdavė dvi ar daugiau valstybių narių, šio straipsnio 1 dalies b ir (arba) c punkte minimas readmisijos įsipareigojimas tenka ilgesnį laiką galiojantį dokumentą išdavusiai valstybei narei arba, jeigu vieno ar kelių dokumentų galiojimo laikas jau pasibaigęs – tai valstybei narei, kurios dokumentas dar galioja. Jeigu visų dokumentų galiojimo laikas jau yra pasibaigęs, šio straipsnio 1 dalies b ir (arba) c punkte nurodytas readmisijos įsipareigojimas tenka valstybei narei, išdavusiai dokumentą, kurio galiojimo pabaigos data yra vėliausia. Jei tokių dokumentų pateikti neįmanoma, šio straipsnio 1 dalyje nurodytas readmisijos įsipareigojimas tenka valstybei narei, iš kurios teritorijos asmuo paskutinį kartą išvyko.
   4.   Prašomajai valstybei patenkinus readmisijos paraišką, prašančioji valstybė išduoda grąžintinam asmeniui prašomojoje valstybėje pripažįstamą kelionės dokumentą. Jei prašančioji valstybė yra ES valstybė narė, šis kelionės dokumentas yra išsiuntimui naudojamas tipinis ES kelionės dokumentas, atitinkantis 1994 m. lapkričio 30 d. ES Tarybos rekomendacijoje nurodytą formą (7 priedas). Jei prašančioji valstybė yra Ukraina, šis kelionės dokumentas yra Ukrainos asmens grįžimo pažymėjimas (8 priedas).
   4 straipsnis
   Klaidinga readmisija
   Prašančioji valstybė priima atgal bet kokį prašomosios valstybės grąžinamą asmenį, jei per 3 mėnesius nuo atitinkamo asmens perdavimo nustatoma, kad netenkinami šio Susitarimo 2 arba 3 straipsnyje nurodyti reikalavimai.
   Tokiais atvejais procesinės šio Susitarimo nuostatos taikomos mutatis mutandis, o prašomoji valstybė taip pat perduoda visą turimą informaciją apie tikrąją priimtino atgal asmens tapatybę ir tautybę.
   2   SKIRSNIS
   READMISIJOS PROCEDŪRA
   5 straipsnis
   Readmisijos paraiška
   1.   Pagal šio straipsnio 2 dalį prašomosios valstybės kompetentingai institucijai turi būti pateikiama readmisijos paraiška perduodant grąžintiną asmenį remiantis vienu iš 2 ir 3 straipsniuose nurodytų įsipareigojimų.
   2.   Jei grąžintinas asmuo turi galiojantį kelionės dokumentą arba asmens tapatybės kortelę, o trečiųjų šalių piliečių arba asmenų be pilietybės atveju – prašomosios valstybės išduotą galiojančią vizą arba leidimą gyventi, dėl tokių asmenų perdavimo prašančiajai valstybei nereikia pateikti readmisijos paraiškos arba rašytinio pranešimo prašomosios valstybės kompetentingai institucijai.
   3.   Nepažeidžiant šio straipsnio 2 dalies, jei asmuo buvo sulaikytas prašančiosios valstybės pasienio regione per 48 valandas nuo tada, kai neteisėtai kirto savo valstybės sieną (įskaitant jūrų uostus ir oro uostus) atvykdamas tiesiai iš prašomosios valstybės teritorijos, prašančioji valstybė, gali pateikti readmisijos paraišką per 2 dienas po šio asmens sulaikymo (greitesnė procedūra).
   4.   Readmisijos paraiškoje nurodoma ši informacija:

               a)

               visa turima išsami informacija apie grąžintiną asmenį (pvz., vardai, pavardės, gimimo data ir vieta, lytis bei paskutinė gyvenamoji vieta);

               b)

               pilietybės įrodymo priemonės, trečiųjų šalių piliečių ir asmenų be pilietybės readmisijos sąlygos.

         5.   Jei būtina, readmisijos paraiškoje taip pat turėtų būti pateikta ši informacija:

               a)

               patvirtinimas, nurodantis, kad perduotinam asmeniui gali prireikti pagalbos ar priežiūros su sąlyga, kad atitinkamas asmuo aiškiai pritarė tokiam tvirtinimui;

               b)

               bet kokia kita apsaugos ar saugumo priemonė, kuri gali būti būtina individualaus perdavimo atveju.

         6.   Naudotina tipinė readmisijos paraiškos forma pridedama šio Susitarimo 5 priede.
   6 straipsnis
   Su pilietybe susiję įrodymai
   1.   Prašomosios valstybės pilietybė pagal šio Susitarimo 2 straipsnio 1 dalį gali būti:

               a)

               įrodoma bet kokiu šio Susitarimo 1 priede išvardytu dokumentu, net jei jo galiojimo laikas pasibaigęs. Jei tokie dokumentai pateikti, prašomoji valstybė pripažįsta pilietybę be jokio tolesnio tyrimo. Pilietybė negali būti įrodoma pateikiant padirbtus ar suklastotus dokumentus;

               b)

               nustatoma remiantis bet kokiu šio Susitarimo 2 priede išvardytu dokumentu, net jei jo galiojimo laikas pasibaigęs. Jei tokie dokumentai pateikti, prašomoji valstybė pilietybę laiko nustatyta, jei atlikusi tyrimą, kuriame dalyvauja prašančiosios valstybės kompetentingos institucijos, ji negali įrodyti priešingai. Pilietybė negali būti nustatoma pateikiant padirbtus ar suklastotus dokumentus.

         2.   Jei nei vieno iš 1 arba 2 prieduose išvardytų dokumentų pateikti neįmanoma, prašomosios valstybės kompetentinga diplomatinė atstovybė ne vėliau kaip per 10 kalendorinių dienų apklausia grąžintiną asmenį siekdama nustatyti jo (jos) pilietybę. Terminas prasideda readmisijos paraiškos gavimo dieną.
   7 straipsnis
   Su trečiųjų šalių piliečiais ir asmenimis be pilietybės susiję įrodymai
   1.   Trečiųjų šalių piliečių ir asmenų be pilietybės readmisijos sąlygos pagal šio Susitarimo 3 straipsnio 1 dalies a punktą gali būti:

               a)

               įrodytos bet kuriuo dokumentu, išvardytu šio Susitarimo 3a priede. Jei tokie dokumentai pateikiami, prašomoji valstybė pripažįsta, kad iš jos teritorijos nelegaliai atvykta į prašančiosios valstybės (arba valstybių narių, jei prašomoji valstybė yra Ukraina) teritoriją;

               b)

               nustatytos remiantis bet kuriuo šio Susitarimo 3b priede išvardytu dokumentu. Jei tokie dokumentai pateikiami, prašomoji valstybė atlieka tyrimą ir ne vėliau kaip per 20 kalendorinių dienų pateikia atsakymą. Jei atsakymas teigiamas, arba jei neatsakoma iki termino pabaigos, prašomoji valstybė pripažįsta, kad iš jos teritorijos nelegaliai atvykta į prašančiosios valstybės (arba valstybių narių, jei prašomoji valstybė yra Ukraina) teritoriją.

         2.   Atvykimo į prašančiosios valstybės teritoriją neteisėtumas pagal šio Susitarimo 3 straipsnio 1 dalies a punktą nustatomas remiantis atitinkamo asmens kelionės dokumentais, kuriuose trūksta prašančiosios valstybės teritorijoje reikalingos vizos ar leidimo gyventi. Tinkamai motyvuotas prašančiosios valstybės pareiškimas, kad atitinkamas asmuo neturi reikiamų kelionės dokumentų, vizos ar leidimo gyventi, taip pat yra neteisėto atvykimo, buvimo ar gyvenimo prima facie įrodymas.
   3.   Trečiųjų šalių piliečių ir asmenų be pilietybės readmisijos sąlygos pagal šio Susitarimo 3 straipsnio 1 dalies b ir c punktus gali būti:

               a)

               įrodytos bet kuriuo dokumentu, išvardytu šio Susitarimo 4a priede. Jei tokie dokumentai pateikti, prašomoji valstybė be jokio tolesnio tyrimo pripažįsta, kad tokie asmenys gyvena jos teritorijoje;

               b)

               nustatytos remiantis bet kuriuo šio Susitarimo 4b priede išvardytu dokumentu. Jei tokie dokumentai pateikiami, prašomoji valstybė atlieka tyrimą ir ne vėliau kaip per 20 kalendorinių dienų pateikia atsakymą. Jei atsakymas teigiamas arba jei neįrodyta kitaip, arba jei neatsakoma iki termino pabaigos, prašomoji valstybė pripažįsta, kad tokie asmenys yra jos teritorijoje.

         4.   Trečiųjų šalių piliečių ir asmenų be pilietybės readmisijos sąlygas patvirtinančių įrodymų negalima pateikti naudojant padirbtus ar suklastotus dokumentus.
   8 straipsnis
   Terminai
   1.   Prašomosios valstybės kompetentingai institucijai readmisijos paraiška turi būti pateikta ne vėliau kaip per metus nuo tada, kai prašančiosios valstybės kompetentinga institucija gavo informaciją, kad trečiosios šalies pilietis arba asmuo be pilietybės netenkina arba jau nebetenkina galiojančių atvykimo, buvimo arba gyvenimo sąlygų.
   Readmisijos įsipareigojimo nėra, jei readmisijos paraiška dėl tokių asmenų pateikiama pasibaigus pirmiau minėtam terminui. Jeigu yra teisinių arba faktinių kliūčių laiku pateikti paraišką, paprašius terminas pratęsiamas iki 30 kalendorinių dienų.
   2.   Išskyrus 7 straipsnio 1 dalies b punkte ir 7 straipsnio 3 dalies b punkte nurodytus terminus, prašomoji valstybė į readmisijos paraišką atsako nedelsdama ir bet kuriuo atveju per 14 kalendorinių dienų nuo paraiškos gavimo datos. Jeigu yra teisinių arba faktinių kliūčių laiku atsakyti į paraišką, pateikus tinkamai motyvuotą prašymą terminas visais atvejais pratęsiamas ne daugiau kaip iki 30 kalendorinių dienų.
   3.   Jei readmisijos paraiška pateikta pagal greitesnę procedūrą (5 straipsnio 3 dalis), atsakymas turi būti pateiktas per 2 darbo dienas nuo paraiškos gavimo datos. Jei būtina, prašomajai valstybei pateikus tinkamai motyvuotą prašymą ir prašančiajai valstybei jį patvirtinus, atsakymo į paraišką terminas gali būti pratęstas 1 darbo diena.
   4.   Pasibaigus šio straipsnio 2 ir 3 dalyse nurodytam terminui laikoma, kad dėl perdavimo susitarta.
   5.   Atsisakymo patenkinti readmisijos prašymą priežastys pateikiamos prašančiajai valstybei.
   6.   Davus sutikimą arba tam tikrais atvejais, pasibaigus šio straipsnio 2 dalyje nurodytiems terminams, atitinkamas asmuo nedelsiant perduodamas laikantis sąlygų, dėl kurių pagal šio Susitarimo 9 straipsnio 1 dalį susitarė kompetentingos institucijos. Prašančiosios valstybės prašymu šis terminas gali būti pratęstas tiek, kiek reikia laiko teisinėms ar praktinėms kliūtims pašalinti.
   9 straipsnis
   Perdavimo tvarka ir vežimo būdai
   1.   Prieš perduodamos asmenį, prašančiosios valstybės ir prašomosios valstybės kompetentingos institucijos iš anksto sudaro susitarimus raštu dėl perdavimo datos, atvykimo vietos, galimos palydos ir kitos su perdavimu susijusios informacijos.
   2.   Galimos visos – oro, sausumos arba jūrų – transporto priemonės. Perduodant oro transportu, galima naudotis ne tik prašančiosios valstybės arba prašomosios valstybės nacionalinių vežėjų paslaugomis; perdavimas gali vykti naudojant tiek reguliariuosius, tiek užsakomuosius skrydžius. Jeigu perduodama su palyda, lydėti gali ne tik prašančiosios valstybės įgalioti asmenys, jei jie yra Ukrainos arba bet kurios kitos valstybės narės įgalioti asmenys.
   3   SKIRSNIS
   TRANZITO OPERACIJOS
   10 straipsnis
   Principai
   1.   Valstybės narės ir Ukraina turėtų leisti trečiųjų šalių piliečiams arba asmenims be pilietybės vykti tranzitu tik tais atvejais, kai tokių asmenų negalima tiesiogiai grąžinti į paskirties valstybę.
   2.   Prašomoji valstybė leidžia trečiųjų šalių piliečiams arba asmenims be pilietybės vykti tranzitu, jeigu gali būti užtikrinta tolesnė tokių asmenų kelionė galimose kitose tranzito valstybėse ir jų readmisija iš paskirties valstybės.
   3.   Trečiųjų šalių piliečiai arba asmenys be pilietybės vyksta tranzitu su palyda, jei to reikalauja prašomoji valstybė. Tranzito su palyda operacijoms taikoma procesinė tvarka nustatyta įgyvendinimo protokoluose vadovaujantis 16 straipsniu.
   4.   Prašomoji valstybė gali neleisti vykti tranzitu:

               a)

               jei rizikuojama, kad paskirties valstybėje arba kitoje tranzito valstybėje trečiosios šalies pilietis arba asmuo be pilietybės gali būti kankinamas, su juo gali būti elgiamasi arba jis gali būti baudžiamas nežmoniškai ar žeminančiai, jam gali būti įvykdyta mirties bausmė arba jis gali būti persekiojamas dėl savo rasės, religijos, tautybės, priklausymo kokiai nors socialinei grupei arba dėl politinių įsitikinimų;

               b)

               jei prašomojoje valstybėje arba kitoje tranzito valstybėje trečiosios šalies piliečiui arba asmeniui be pilietybės bus taikoma baudžiamoji atsakomybė ar sankcijos; arba

               c)

               dėl visuomenės sveikatos, nacionalinio saugumo, viešosios tvarkos arba kitų prašomosios valstybės nacionalinių interesų.

         5.   Prašomoji valstybė gali atšaukti bet kurį išduotą leidimą, jeigu vėliau susidaro arba išaiškėja šio straipsnio 4 dalyje minimos aplinkybės, kurios trukdo vykdyti tranzito operaciją, arba jeigu negali būti užtikrinta tolesnė kelionė galimose tranzito valstybėse arba readmisija iš paskirties valstybės.
   11 straipsnis
   Tranzito tvarka
   1.   Tranzito operacijų paraiška turi būti pateikta raštu prašomosios valstybės kompetentingai institucijai ir joje turi būti ši informacija:

               a)

               tranzito rūšis (oru, sausuma arba jūra), tranzito maršrutas, kitos tranzito valstybės ir numatoma galutinė paskirties valstybė;

               b)

               išsami informacija apie atitinkamą asmenį (vardas, pavardė, mergautinė pavardė, kiti asmens naudojami vardai (kiti vardai, kuriais asmuo žinomas) arba slapyvardžiai, gimimo data, lytis ir, jei įmanoma, gimimo vieta, pilietybė, kalba, kelionės dokumento rūšis ir numeris);

               c)

               numatoma atvykimo vieta, perdavimo laikas ir galimas palydos naudojimas;

               d)

               pareiškimas, kad prašančiosios valstybės nuomone yra laikomasi 10 straipsnio 2 dalies sąlygų ir kad nėra žinoma priežasčių, dėl kurių prašymas pagal 10 straipsnio 4 dalį galėtų būti atmestas.

         Bendra prašymo dėl tranzito forma pateikiama šio Susitarimo 6 priede.
   2.   Prašomoji valstybė per 10 kalendorinių dienų nuo prašymo gavimo raštu informuoja prašančiąją valstybę apie leidimą vykdyti tranzito operaciją ir patvirtina atvykimo vietą bei numatomą priėmimo laiką, arba informuoja ją apie sprendimą neleisti vykti tranzitu bei nurodo tokio atsisakymo priežastis.
   3.   Jeigu tranzito operacija vyksta oro transportu, grąžintinas asmuo ir galima palyda atleidžiami nuo prievolės gauti oro uosto tranzitinę vizą.
   4.   Prašomosios valstybės kompetentingos institucijos, atsižvelgdamos į abipuses konsultacijas, dalyvauja tranzito operacijose, visų pirma prižiūrėdamos atitinkamus asmenis bei sudarydamos tam tinkamas sąlygas.
   4   SKIRSNIS
   IŠLAIDOS
   12 straipsnis
   Pervežimo ir vykimo tranzitu išlaidos
   Prašančioji valstybė apmoka visas su readmisija ir tranzito operacijomis pagal šį Susitarimą susijusias transporto išlaidas iki galutinės paskirties valstybės sienos ir prašomosios valstybės su asmenų grįžimu pagal šio Susitarimo 4 straipsnį susijusias transporto ir priežiūros išlaidas. Tai nepažeidžia valstybių narių ir Ukrainos kompetentingų institucijų teisės susigrąžinti tokias išlaidas iš atitinkamo asmens arba trečiųjų šalių.
   5   SKIRSNIS
   DUOMENŲ APSAUGA IR ĮTAKOS NEDARYMO SĄLYGA
   13 straipsnis
   Duomenų apsauga
   1.   Asmens duomenys pranešami tik tada, kai toks pranešimas yra būtinas tam, kad atitinkamu atveju Ukrainos arba valstybės narės kompetentingos institucijos įgyvendintų šį Susitarimą. Ukrainos kompetentingos institucijos, konkrečiu atveju pranešdamos, apdorodamos ar tvarkydamos asmens duomenis, laikosi atitinkamų Ukrainos teisės aktų, o valstybės narės kompetentingos institucijos laikosi Direktyvos 95/46/EB nuostatų ir šia direktyva vadovaujantis tos valstybės narės priimtų teisės aktų.
   2.   Papildomai taikomi tokie principai:

               a)

               asmens duomenys turi būti tvarkomi sąžiningai ir teisėtai;

               b)

               įgyvendinant šį Susitarimą, asmens duomenys turi būti renkami tiksliai nusakytu, aiškiu ir teisėtu tikslu ir nei pranešančioji, nei gaunančioji institucija negali jų tvarkyti tokiu būdu, kuris būtų nesuderinamas su tuo tikslu;

               c)

               asmens duomenys turi būti pakankami, tinkami ir jų neturi būti pernelyg daug tam tikslui, dėl kurio jie renkami ir (arba) toliau tvarkomi; visų pirma apie asmenį teikiama informacija yra tik tokia, kuri susijusi su:

                           i)

                           išsamia informacija apie perduotiną asmenį (vardai, pavardės, bet kurios buvusios pavardės ir vardai, kiti asmens naudojami vardai (kiti vardai, kuriais asmuo žinomas) arba slapyvardžiai, lytis, civilinis statusas, gimimo data ir vieta, dabartinė ir ankstesnė pilietybė);

                           ii)

                           pasu, asmens tapatybės kortele arba vairuotojo pažymėjimu ir kitais tapatybę patvirtinančiais ar kelionės dokumentais (numeris, galiojimo laikas, išdavimo data, išdavusi institucija, išdavimo vieta);

                           iii)

                           sustojimo vietomis ir kelionės maršrutais;

                           iv)

                           kita informacija, kurios reikia perduotino asmens tapatybei nustatyti arba readmisijos reikalavimams išnagrinėti pagal šį Susitarimą;

               d)

               asmens duomenys turi būti tikslūs ir, kai būtina, atnaujinami;

               e)

               asmens duomenys turi būti laikomi tokia forma, kuri leistų nustatyti duomenų subjektus per ne ilgesnį nei būtina laiką, numatytą tam tikslui, dėl kurio duomenys buvo renkami arba dėl kurio jie yra toliau tvarkomi;

               f)

               pranešančioji institucija ir gaunančioji institucija imasi visų įmanomų priemonių, kad būtų atitinkamai užtikrinamas asmens duomenų taisymas, ištrynimas ar blokavimas tada, jei tvarkymas neatitiktų šio straipsnio nuostatų, o visų pirma – jei tie duomenys būtų nepakankami, netinkami, netikslūs arba tvarkymo tikslu jų būtų pernelyg daug. Tai apima pranešimą kitai Susitariančiajai Šaliai apie bet kokį taisymą, trynimą ar blokavimą;

               g)

               paprašius, gaunančioji institucija praneša pranešančiajai institucijai apie perduotų duomenų panaudojimą ir apie iš jų gautus rezultatus;

               h)

               asmens duomenys gali būti perduodami tik kompetentingai institucijai. Perduodant toliau kitoms įstaigoms, reikia pranešančiosios institucijos išankstinio sutikimo;

               i)

               pranešančioji ir gaunančioji institucija yra įpareigotos pasirašyti raštišką protokolą apie asmens duomenų perdavimą ir gavimą.

         14 straipsnis
   Įtakos nedarymo sąlyga
   1.   Šis Susitarimas nepažeidžia Bendrijos, valstybių narių ir Ukrainos teisių, pareigų bei įsipareigojimų, numatytų tarptautinėje teisėje, pirmiausia bet kurioje taikytinoje tarptautinėje konvencijoje ar susitarime, kuriuos jos yra pasirašiusios, įskaitant paminėtus preambulėje.
   2.   Jokia šio Susitarimo nuostata negali užkirsti kelio asmens grįžimui, laikantis kitų formalių ar neformalių susitarimų nuostatų.
   6   SKIRSNIS
   ĮGYVENDINIMAS IR TAIKYMAS
   15 straipsnis
   Jungtinis readmisijos komitetas
   1.   Susitariančiosios Šalys teikia viena kitai abipusę pagalbą dėl šio Susitarimo taikymo ir aiškinimo. Šiuo tikslu jos įsteigia Jungtinį readmisijos komitetą (toliau – komitetas), kuriam nustatytos šios užduotys ir kompetencija:

               a)

               prižiūrėti, kaip taikomas šis Susitarimas, ir periodiškai keistis informacija apie įgyvendinimo protokolus, sudarytus tarp atskirų valstybių narių ir Ukrainos pagal 16 straipsnį;

               b)

               rengti pasiūlymus ir teikti rekomendacijas dėl šio Susitarimo pakeitimų;

               c)

               nuspręsti dėl įgyvendinimo susitarimų, būtinų tam, kad šis Susitarimas būtų taikomas vienodai.

         2.   Komiteto sprendimai Susitariančiosioms Šalims yra privalomi.
   3.   Komitetą sudaro Bendrijos ir Ukrainos atstovai; Bendrijai atstovauja Europos Komisija, kuriai padeda valstybių narių ekspertai.
   4.   Komitetas posėdžiauja prireikus vienos iš Susitariančiųjų Šalių prašymu.
   5.   Komitetas nustato savo darbo tvarkos taisykles.
   16 straipsnis
   Įgyvendinimo protokolai
   1.   Ukraina ir valstybė narė gali parengti įgyvendinimo protokolus, kurie apima taisykles dėl:

               a)

               kompetentingų institucijų paskyrimo;

               b)

               sienos perėjimo punktų asmenų perdavimui;

               c)

               kompetentingų institucijų informavimo sistemos;

               d)

               asmenų grąžinimo būdų pagal greitesnę procedūrą;

               e)

               asmenų perdavimo su palyda, įskaitant trečiųjų šalių piliečių ir asmenų be pilietybės tranzito su palyda, sąlygų;

               f)

               papildomų priemonių ir dokumentų, kurių reikia šiam Susitarimui įgyvendinti;

               g)

               su šio Susitarimo 12 straipsnio įgyvendinimu susijusių išlaidų susigrąžinimo būdų ir tvarkos.

         2.   Šio straipsnio 1 dalyje nurodyti įgyvendinimo protokolai įsigalioja tik po to, kai apie juos pranešama 15 straipsnyje nurodytam komitetui.
   3.   Bet kurią su viena iš valstybių narių parengto įgyvendinimo protokolo nuostatą, susijusią su šio straipsnio 1 dalies d, e, f ar g punktu, Ukraina sutinka taikyti ir santykiuose su bet kuria kita valstybe nare pastarajai paprašius.
   17 straipsnis
   Ryšys su valstybių narių dvišaliais readmisijos susitarimais
   1.   Remiantis šio straipsnio 2 dalimi, šio Susitarimo nuostatos yra viršesnės už bet kurio dvišalio susitarimo ar kito teisiškai privalomo dokumento dėl asmenų readmisijos, kuris buvo sudarytas arba galėjo būti sudarytas pagal 16 straipsnį tarp atskirų valstybių narių ir Ukrainos, nuostatas, jei tokio susitarimo ar dokumento nuostatos nesuderinamos su šio Susitarimo nuostatomis.
   2.   Tarp atskirų valstybių narių ir Ukrainos sudarytų dvišalių susitarimų ar kitų teisiškai privalomų dokumentų nuostatos dėl asmenų be pilietybės ir trečiųjų šalių piliečių readmisijos toliau taikomos 20 straipsnio 3 dalyje nurodytu 2 metų laikotarpiu.
   7   SKIRSNIS
   BAIGIAMOSIOS NUOSTATOS
   18 straipsnis
   Teritorinis taikymas
   1.   Atsižvelgiant į šio straipsnio 2 dalį, šis Susitarimas taikomas teritorijoje, kurioje taikoma Europos bendrijos steigimo sutartis, ir Ukrainos teritorijoje.
   2.   Šis Susitarimas netaikomas Danijos Karalystės teritorijoje.
   19 straipsnis
   Susitarimo pakeitimai
   Šis Susitarimas abipusiu Susitariančiųjų Šalių sutarimu gali būti keičiamas ir pildomas. Pakeitimai ir papildymai atliekami sudarant atskirus protokolus, kurie yra sudėtinė šio Susitarimo dalis, ir įsigalioja šio Susitarimo 20 straipsnyje nustatyta tvarka.
   20 straipsnis
   Įsigaliojimas, trukmė ir nutraukimas
   1.   Susitariančiosios Šalys ratifikuoja arba patvirtina šį Susitarimą, laikydamosi savo atitinkamų procedūrų.
   2.   Atsižvelgiant į šio straipsnio 3 dalį, šis Susitarimas įsigalioja pirmą antrojo mėnesio dieną nuo tos dienos, kurią Šalys viena kitai praneša apie šio straipsnio 1 dalyje minėtų procedūrų užbaigimą.
   3.   Šio Susitarimo 3 straipsnyje išdėstyti įsipareigojimai įsigalioja tik praėjus 2 metams nuo šio straipsnio 2 dalyje nurodytos datos. Šiuo 2 metų laikotarpiu jie bus taikomi tik asmenims be pilietybės ir trečiųjų šalių, su kuriomis Ukraina yra sudariusi dvišales readmisijos sutartis arba susitarimus, piliečiams. Kaip nurodyta 17 straipsnio 2 dalyje, tarp atskirų valstybių narių ir Ukrainos sudarytų dvišalių susitarimų ar kitų teisiškai privalomų dokumentų nuostatos dėl asmenų be pilietybės ir trečiųjų šalių piliečių readmisijos toliau taikomos šiuo 2 metų laikotarpiu.
   4.   Šis Susitarimas sudaromas neribotam laikotarpiui.
   5.   Bet kuri šalis gali denonsuoti šį Susitarimą, oficialiai pranešusi apie tai kitai šaliai. Šis Susitarimas netenka galios praėjus šešiems mėnesiams nuo tokio pranešimo dienos.
   21 straipsnis
   Priedai
   1–8 priedai yra sudėtinė šio Susitarimo dalis.

      Priimta Liuksemburge, du tūkstančiai septintųjų metų birželio aštuonioliktą dieną dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, ukrainiečių, vengrų ir vokiečių kalbomis; visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Украйиа
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l’Ukraine
         Per l’Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         За Υκραїиу

   1 PRIEDAS
   BENDRAS DOKUMENTŲ SĄRAŠAS DĖL PILIETYBĖS
   (6 straipsnio 1 dalies a punktas)

               —

               bet kokios rūšies pasai (nacionaliniai pasai, diplomatiniai pasai, tarnybiniai pasai, kolektyviniai pasai ir pakaitiniai pasai, įskaitant vaikų pasus),

               —

               nacionalinės asmens tapatybės kortelės (įskaitant laikinąsias),

               —

               karinės tarnybos knygelės ir karinės tapatybės kortelės,

               —

               jūrininko registracijos knygelės, kapitono darbo kortelės ir jūrininko pasai,

               —

               pilietybės pažymėjimai ir kiti oficialūs dokumentai, kuriuose minima ar nurodoma pilietybė.

         2 PRIEDAS
   BENDRAS DOKUMENTŲ SĄRAŠAS DĖL PILIETYBĖS
   (6 straipsnio 1 dalies b punktas)

               —

               bet kurių dokumentų, išvardytų šio Susitarimo 1 priede, kopijos,

               —

               vairuotojo pažymėjimai arba jų kopijos,

               —

               gimimo liudijimai arba jų kopijos,

               —

               įmonės darbuotojų tapatybės kortelės arba jų kopijos,

               —

               liudytojų parodymai,

               —

               atitinkamo asmens pareiškimai raštu ir kalba, kuria jis arba ji kalba, įskaitant oficialių testų, atliktų siekiant nustatyti asmens pilietybę, rezultatus. Šiame priede terminu „oficialus testas“ apibrėžiamas testas, kurį paveda atlikti arba atlieka prašančiosios valstybės kompetentingos institucijos, ir kurį patvirtina prašomoji valstybė,

               —

               bet koks kitas dokumentas, kuris gali padėti nustatyti atitinkamo asmens pilietybę.

         3 PRIEDAS
   BENDRAS DOKUMENTŲ SĄRAŠAS DĖL TREČIŲJŲ ŠALIŲ PILIEČIŲ IR ASMENŲ BE PILIETYBĖS
   (7 straipsnio 1 dalis)

      IIIA PRIEDAS

                  —

                  pagal greitesnę procedūrą pateikti oficialūs parodymai, kuriuos visų pirma davė įgaliotas pasienio tarnybos personalas, galintis patvirtinti, kad atitinkamas asmuo kirto prašomosios valstybės sieną vykdamas tiesiai į prašančiosios valstybės teritoriją,

                  —

                  asmens vardu išduoti kelionių lėktuvu, traukiniu, autobusu ar laivu bilietai, kurie įrodo atitinkamo asmens buvimą ir jo kelionės maršrutą iš prašomosios valstybės teritorijos tiesiai į prašančiosios valstybės (arba valstybių narių, jei prašomoji valstybė yra Ukraina) teritoriją,

                  —

                  lėktuvų, traukinių, autobusų ar laivų keleivių sąrašai, kurie įrodo atitinkamo asmens buvimą ir jo kelionės maršrutą iš prašomosios valstybės teritorijos tiesiai į prašančiosios valstybės (arba valstybių narių, jei prašomoji valstybė yra Ukraina) teritoriją.

      IIIB PRIEDAS

                  —

                  oficialūs parodymai, kuriuos visų pirma davė prašančiosios valstybės pasienio tarnybos personalas ir kiti liudininkai, galintys patvirtinti, kad atitinkamas asmuo kirto sieną,

                  —

                  bet kokios rūšies dokumentai, pažymėjimai ir sąskaitos (pvz., viešbučių sąskaitos, paskyrimo pas gydytoją (stomatologą) talonėliai, įėjimo į viešąsias (privačias) institucijas leidimai, automobilio nuomos sutartys, kreditinės kortelės kvitai ir kt.), aiškiai rodantys, kad atitinkamas asmuo buvo apsistojęs prašomosios valstybės teritorijoje,

                  —

                  informacija, rodanti, kad atitinkamas asmuo naudojosi gidų ar kelionių agentūros paslaugomis,

                  —

                  oficialūs atitinkamo asmens parodymai teisminio ar administracinio nagrinėjimo metu.

   4 PRIEDAS
   BENDRAS DOKUMENTŲ SĄRAŠAS DĖL TREČIŲJŲ ŠALIŲ PILIEČIŲ IR ASMENŲ BE PILIETYBĖS
   (7 straipsnio 2 dalis)

      IVA PRIEDAS

                  —

                  prašomosios valstybės išduota galiojanti viza ir (arba) leidimas gyventi,

                  —

                  atvykimo (išvykimo) spaudai ar panaši žyma atitinkamo asmens kelionės dokumente arba kitas atvykimo (išvykimo) įrodymas.

      IVB PRIEDAS
      Bet kurio IVA priede išvardyto dokumento kopija.

   5 PRIEDAS

   6 PRIEDAS

   7 PRIEDAS
   IŠSIUNTIMUI NAUDOJAMAS TIPINIS ES KELIONĖS DOKUMENTAS
   (atitinkantis 1994 m. lapkričio 30 d. ES Tarybos rekomendacijoje nurodytą formą)
   8 PRIEDAS
   UKRAINOS ASMENS GRĮŽIMO PAŽYMĖJIMAS
   UKRAINOS DEKLARACIJA
   Kelionės dokumentas – Ukrainos, vienos iš valstybių narių arba grąžintino asmens pilietybės ar nuolatinės gyvenamosios vietos valstybės išduotas dokumentas, suteikiantis teisę vykti į užsienį.
   BENDRA DEKLARACIJA DĖL 2 STRAIPSNIO 1 DALIES
   Susitariančiosios Šalys pažymi, kad pagal Ukrainos ir valstybių narių pilietybės įstatymus iš Europos Sąjungos arba Ukrainos piliečio negali būti atimta pilietybė neįgijus kitos pilietybės.
   Susitariančiosios Šalys susitaria laiku teikti viena kitai konsultacijas, jei pasikeistų esama teisinė padėtis.
   BENDRA DEKLARACIJA DĖL DANIJOS
   Susitariančiosios Šalys pažymi, kad šis Susitarimas negalioja Danijos Karalystės teritorijoje ir netaikomas jos piliečiams. Tokiomis aplinkybėmis Ukrainai ir Danijai derėtų sudaryti readmisijos susitarimą, kurio sąlygos būtų tokios pat kaip šio Susitarimo.
   BENDRA DEKLARACIJA DĖL ISLANDIJOS IR NORVEGIJOS
   Susitariančiosios Šalys atkreipia dėmesį į glaudžius Europos Bendrijų ir Islandijos bei Norvegijos santykius, pirmiausia dėl 1999 m. gegužės 18 d. Susitarimo dėl šių šalių asociacijos įgyvendinant, taikant ir plėtojant Šengeno acquis. Tokiomis aplinkybėmis Ukrainai ir Norvegijai bei Islandijai derėtų sudaryti readmisijos susitarimą, kurio sąlygos būtų tokios pat kaip šio Susitarimo.
   BENDRA DEKLARACIJA DĖL TECHNINĖS IR FINANSINĖS PARAMOS
   Abi šalys įsipareigoja įgyvendinti šį Susitarimą remdamosi bendros atsakomybės, solidarumo ir lygiavertės partnerystės principais migracijos srautams tarp Ukrainos ir ES valdyti.
   Todėl EB įsipareigoja skirti finansinių išteklių siekiant padėti Ukrainai įgyvendinti šį Susitarimą. Ypatingas dėmesys bus skirtas gebėjimų ugdymui. Tokia parama turi būti skiriama atsižvelgiant į bendruosius Ukrainai teikiamos pagalbos prioritetus pagal bendrąjį Ukrainai skirtą finansavimą ir visapusiškai laikantis atitinkamų EB išorės pagalbos įgyvendinimo taisyklių ir procedūrų.


title: 2005/459/EB: 2005 m. birželio 22 d. Komisijos sprendimas, kuriuo iš esmės pripažįstamas nuodugniam patikrinimui pateikto dokumentų rinkinio dėl galimo pinoksadeno įtraukimo į Tarybos direktyvos 91/414/EEB I priedą išsamumas (pranešta dokumentu Nr. C(2005) 1839) Tekstas svarbus EEE

text:
23.6.2005

               LT

               Europos Sąjungos oficialusis leidinys

               L 160/32

         KOMISIJOS SPRENDIMAS
   2005 m. birželio 22 d.
   kuriuo iš esmės pripažįstamas nuodugniam patikrinimui pateikto dokumentų rinkinio dėl galimo pinoksadeno įtraukimo į Tarybos direktyvos 91/414/EEB I priedą išsamumas
   (pranešta dokumentu Nr. C(2005) 1839)
   (Tekstas svarbus EEE)
   (2005/459/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 3 dalį,
   kadangi:

               (1)

               Direktyvoje 91/414/EEB numatyta sudaryti Bendrijoje įregistruotų veikliųjų medžiagų, kurias leidžiama naudoti augalų apsaugos produktuose, sąrašą.

               (2)

               2004 m. kovo 31 d. bendrovė Syngenta Ltd. Jungtinės Karalystės valdžios institucijoms pateikė visą veikliosios medžiagos pinoksadeno dokumentų rinkinį su paraiška dėl jos įtraukimo į Direktyvos 91/414/EEB I priedą.

               (3)

               Jungtinės Karalystės valdžios institucijos pranešė Komisijai, kad atlikus pirminį tyrimą paaiškėjo, jog visas atitinkamos veikliosios medžiagos dokumentų rinkinys atitinka Direktyvos 91/414/EEB II priede išdėstytus duomenims ir informacijai keliamus reikalavimus. Pateiktas dokumentų rinkinys taip pat atitinka Direktyvos 91/414/EEB III priede išdėstytus reikalavimus vienam augalų apsaugos produktui, kurio sudėtyje yra atitinkamos veikliosios medžiagos. Remiantis Direktyvos 91/414/EEB 6 straipsnio 2 dalies nuostatomis pareiškėjo Komisijai ir kitoms valstybėms narėms pateiktas dokumentų rinkinys buvo perduotas Maisto grandinės ir gyvūnų sveikatos nuolatiniam komitetui.

               (4)

               Šiuo sprendimu turėtų būti Bendrijos lygiu oficialiai patvirtinta, kad šis dokumentų rinkinys iš esmės atitinka II priede išdėstytus duomenims ir informacijai keliamus reikalavimus, o bent vienas augalų apsaugos produktas, kurio sudėtyje yra atitinkamos veikliosios medžiagos – Direktyvos 91/414/EEB III priede išdėstytus reikalavimus.

               (5)

               Šiuo sprendimu neturėtų būti pažeista Komisijos teisė prašyti pareiškėjo pateikti papildomus duomenis arba informaciją siekiant išsiaiškinti tam tikrus su pateiktais dokumentais susijusius klausimus.

               (6)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Nepažeidžiant Direktyvos 91/414/EEB 6 straipsnio 4 dalies nuostatų, visas šio sprendimo priede apibūdintas veikliosios medžiagos dokumentų rinkinys, kuris buvo pateiktas Komisijai ir valstybėms narėms siekiant šią veikliąją medžiagą įtraukti į tos direktyvos I priedą, iš esmės atitinka tos direktyvos II priede išdėstytus duomenims ir informacijai keliamus reikalavimus.
   Dokumentų rinkinys taip pat atitinka tos direktyvos III priede išdėstytus reikalavimus, keliamus duomenims ir informacijai apie vieną augalų apsaugos produktą, kurio sudėtyje yra veikliosios medžiagos, atsižvelgiant į siūlomus to produkto vartojimo atvejus.
   2 straipsnis
   Valstybė narė pranešėja kuo greičiau ir ne vėliau kaip per vienerius metus nuo šio sprendimo paskelbimo Europos Sąjungos oficialiajame leidinyje išsamiai išnagrinėja atitinkamą dokumentų rinkinį ir pateikia Europos Komisijai šio nagrinėjimo išvadas kartu su visomis rekomendacijomis dėl atitinkamos veikliosios medžiagos įtraukimo arba neįtraukimo į Direktyvos 91/414/EEB I priedą bei visas su tuo susijusias sąlygas.
   3 straipsnis
   Šis sprendimas skirtas valstybėms narėms.

      Priimta Briuselyje, 2005 m. birželio 22 d.

            Komisijos vardu

         Markos KYPRIANOU

            Komisijos narys

      (1)  OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2005/34/EB (OL L 125, 2005 5 18, p. 5).

      PRIEDAS
      VEIKLIOJI MEDŽIAGA, KURIAI TAIKOMAS ŠIS SPRENDIMAS

                  Nr.

                  Bendrinis pavadinimas, CIPAC identifikacinis numeris

                  Pareiškėjas

                  Paraiškos pateikimo data

                  Valstybė narė pranešėja

                  1

                  Pinoksadenas CIPAC Nr. dar nepaskirtas

                     Syngenta Ltd

                  2004 3 31

                  JK


title: 2001 m. rugsėjo 27 d. Tarybos sprendimas dėl susitarimo dėl abipusio pripažinimo tarp Europos bendrijos ir Japonijos sudarymo

text:
Svarbus teisinis pranešimas

|

32001D0747

Oficialusis leidinys L 284 , 29/10/2001 p. 0001 - 0002

		Tarybos sprendimas2001 m. rugsėjo 27 d.dėl susitarimo dėl abipusio pripažinimo tarp Europos bendrijos ir Japonijos sudarymo(2001/747/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmu sakiniu, 3 dalies pirmos pastraipos pirmu sakiniu ir ketvirta dalimi,atsižvelgdama į Komisijos pasiūlymą,kadangi:(1) Susitarimas dėl abipusio pripažinimo tarp Europos bendrijos ir Japonijos Europos bendrijos vardu buvo pasirašytas 2001 m. balandžio 4 d. nustačius, kad jis galės būti patvirtintas vėliau, ir turėtų būti patvirtintas,(2) Turėtų būti nustatyta atitinkama vidinė tvarka, kuri užtikrintų tinkamą Susitarimo veikimą. Todėl Komisijai reikia perduoti įgaliojimus atlikti Susitarimo sektorių priedų B dalių pakeitimus ir priimti tam tikrus sprendimus dėl Susitarimo įgyvendinimo,NUSPRENDĖ:1 straipsnisEuropos bendrijos vardu patvirtinamas Susitarimas dėl abipusio pripažinimo tarp Europos bendrijos ir Japonijos, įskaitant jo priedus, kartu su prie baigiamojo akto pridėtais bendrais pareiškimais ir pasikeitimo raštais.Pirmoje pastraipoje nurodyti tekstai pridedami prie šio sprendimo.2 straipsnisTarybos pirmininkas Bendrijos vardu perduoda Susitarimo 14 straipsnyje nurodytą notą [1].3 straipsnis1. Komisija, padedama specialiojo Tarybos skiriamo komiteto (toliau – specialiojo komiteto), atstovauja Bendriją pagal Susitarimo 8 straipsnį įsteigtame jungtiniame komitete ir visuose pakomitečiuose, įsteigtuose pagal to paties straipsnio 2 dalį. Komisija, pasikonsultavusi su specialiuoju komitetu, pateikia pranešimus ir prašymus, pasikeičia informacija bei pateikia pasiūlymus dėl:a) atitikties vertinimo institucijų registravimo,b) įstaigų sąrašų teikimo,c) atitikties vertinimo institucijų paskyrimo nutraukimo, sustabdymo ir atšaukimo,d) įstaigų patvirtinimo ir jų rengiamų duomenų nepripažinimo,e) sertifikatų, kuriuos išduoda sustabdytos atitikties vertinimo institucijos, nepripažinimo,f) ekspertų skyrimo,g) veiksmų, kurių imamasi dėl patikros, apsilankymų ar užprotestavimo,nurodytų Susitarimo 5, 6, 7, 8, 9 ir 10 straipsniuose ir atitinkamose jo sektorių priedų nuostatose.2. Komisija, pasikonsultavusi su specialiuoju komitetu, nustato poziciją, kurią Bendrija turi užimti jungtiniame komitete arba, tam tikrais atvejais, bet kuriame pakomitetyje dėl:a) darbo reglamento priėmimo laikantis Susitarimo 8 straipsnio 2 dalies;b) pakomitečių steigimo laikantis Susitarimo 8 straipsnio 2 dalies;(c) pasikeitimo informacija aplinkybių patvirtinimo laikantis Susitarimo 8 straipsnio 3 dalies c punkto;d) atitikties vertinimo institucijų registravimo, jų patikros ir susijusių sprendimų laikantis Susitarimo 8 ir 7 straipsnių, 8 straipsnio 3 dalies a ir d punktų bei 9 straipsnio;e) registruotų atitikties vertinimo institucijų ir patvirtintų įstaigų sąrašų sudarymo ir skelbimo laikantis Susitarimo 8 straipsnio 3 dalies b punkto;f) patvirtintų įstaigų patikros, apsilankymų jose, užprotestavimo ir susijusių sprendimų laikantis Susitarimo 5, 7 ir 10 straipsnių;g) nenumatytų atvejų ir apsilankymų įstaigose aplinkybių apibrėžimo laikantis Susitarimo 10 straipsnio 2 dalies b punkto;h) tvarkos, skirtos įgyvendinti sektoriaus priedą dėl geros gamybos praktikos (GMP, angl. – Good Manufacturing Practice), nustatymo laikantis šio sektoriaus priedo 7 dalies b ir c punktų bei 9 dalies b punkto.3. Komisija, pasikonsultavusi su specialiuoju komitetu, valdo ir tvirtina pareinamojo laikotarpio tvarką, susijusią su sektoriaus priedo dėl GMP įgyvendinimu, ir kitai šaliai Europos bendrijos vardu siunčia diplomatinę notą, patvirtinančią, kad parengiamasis darbas yra baigtas (laikantis sektoriaus priedo dėl GMP 9 dalies a punkto).4. Komisija, pasikonsultavusi su specialiuoju komitetu, tvirtina visus sektorių priedų B dalies pataisymus ir kitai šaliai Europos bendrijos vardu siunčia diplomatinę notą, nurodytą Susitarimo 13 straipsnio 3 dalies b punkte.5. Visais kitais atvejais poziciją, kurią Bendrija turi užimti jungtiniame komitete ar pakomitetyje, kvalifikuota balsų dauguma nustato Taryba, remdamasi Komisijos pasiūlymu.Priimta Briuselyje, 2001 m. rugsėjo 27 d.Tarybos varduPirmininkasM. Verwilghen[1] Susitarimo įsigaliojimo data bus paskelbta Europos Bendrijų oficialiajame leidinyje.--------------------------------------------------


title: 2016 m. kovo 31 d. Tarybos sprendimas (BUSP) 2016/478, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje

text:
1.4.2016

               LT

               Europos Sąjungos oficialusis leidinys

               L 85/48

         TARYBOS SPRENDIMAS (BUSP) 2016/478
   2016 m. kovo 31 d.
   kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. liepos 31 d. Taryba priėmė Sprendimą (BUSP) 2015/1333 (1);

               (2)

               2015 m. kovo 16 d. Taryba priminė, kad tik politinis sprendimas gali suteikti tvarią galimybę siekti tolesnių tikslų ir prisidėti prie taikos ir stabilumo Libijoje, ir paminėjo, inter alia, kad svarbu susilaikyti nuo veiksmų, kurie galėtų aštrinti esamus nesutarimus;

               (3)

               Taryba tebėra rimtai susirūpinusi dėl padėties Libijoje ir, visų pirma, dėl veiksmų, kurie kelia grėsmę taikai, saugumui ar stabilumui Libijoje ir kuriais trukdoma arba kenkiama sėkmingam Libijos politinio perėjimo proceso užbaigimui, kaip antai dėl veiksmų, kuriais trukdoma įgyvendinti 2015 m. gruodžio 17 d. Libijos politinį susitarimą ir suformuoti nacionalinės santarvės vyriausybę, be kita ko, ir tuomet, kai politinės įtakos Libijoje turintys asmenys nuolat vengia imtis veiksmų;

               (4)

               dėl padėties Libijoje sunkumo į Sprendimo (BUSP) 2015/1333 II ir IV prieduose pateiktą asmenų, kuriems taikomos ribojamosios priemonės, sąrašą turėtų būti įtraukti trys papildomi asmenys šešių mėnesių laikotarpiui;

               (5)

               todėl Sprendimas (BUSP) 2015/1333 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2015/1333 iš dalies keičiamas taip:

               1)

               šio sprendimo priede išvardyti asmenys įtraukiami į II ir IV prieduose pateiktus sąrašus;

               2)

               17 straipsnis papildomas šiomis dalimis:
               „3.   8 straipsnio 2 dalyje nurodytos priemonės iki 2016 m. spalio 2 d. taikomos II priedo 16, 17 ir 18 įrašų atžvilgiu.
               4.   9 straipsnio 2 dalyje nurodytos priemonės iki 2016 m. spalio 2 d. taikomos IV priedo 21, 22 ir 23 įrašų atžvilgiu.“

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2016 m. kovo 31 d.

            Tarybos vardu

            Pirmininkas

         A.G. KOENDERS

      (1)  2015 m. liepos 31 d. Tarybos sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje ir kuriuo panaikinamas Sprendimas 2011/137/BUSP (OL L 206, 2015 8 1, p. 34).

      PRIEDAS

            „II PRIEDAS

               8 straipsnio 2 dalyje nurodytų asmenų ir subjektų sąrašas

            A.   ASMENYS

                        Vardas, pavardė

                        Tapatybės nustatymo informacija

                        Įtraukimo į sąrašą priežastys

                        Įtraukimo į sąrašą data

                        16.

                        SALEH ISSA GWAIDER, Agila

                        Gim. data: 1944 m. (nepatvirtinta)

                        Nuo 2014 m. rugpjūčio 5 d. Agila Saleh yra Libijos Atstovų Rūmų deputatų tarybos pirmininkas.
                        2015 m. gruodžio 17 d. A. Saleh pareiškė nepritariantis Libijos politiniam susitarimui, kuris buvo pasirašytas 2015 m. gruodžio 17 d.
                        Būdamas Deputatų tarybos pirmininku A. Saleh trukdo ir kenkia Libijos politinio perėjimo procesui, jis, be kita ko, atsisakė 2016 m. vasario 23 d. surengti balsavimą Atstovų Rūmuose dėl nacionalinės santarvės vyriausybės ( NSV).
                        2016 m. vasario 23 d. A. Saleh nusprendė įsteigti komitetą, kurio veikloje, numatoma, dalyvaus kiti „Libijos vidaus proceso“ nariai, kurie nepritaria Libijos politiniam susitarimui.

                        17.

                        GHWELL, Khalifa
                        dar žinomas kaip AL GHWEIL, Khalifa
                        AL-GHAWAIL, Khalifa

                        Gim. data: 1964 m.
                        Misratah (Misrata)

                        Khalifa Ghwell yra tarptautiniu mastu nepripažinto Visuotinio nacionalinio kongreso (VNK) (dar žinomo kaip nacionalinė gelbėjimo vyriausybė) vadinamasis ministras pirmininkas ir gynybos ministras; jais būdamas jis yra atsakingas už šios institucijos veiklą.
                        2015 m. liepos 7 d. Khalifa Ghwell parėmė „Nepalaužiamą frontą“ („Alsomood“) – naujas karines 7 brigadų pajėgas, kurių tikslas – užkirsti kelią santarvės vyriausybės sudarymui Tripolyje, kadangi kartu su VNK prezidentu Nuri Abu Sahmain dalyvavo pasirašymo ceremonijoje, skirtoje šių pajėgų inauguracijai.
                        Būdamas VNK „ministru pirmininku“ K. Ghwell atliko vieną iš svarbiausių vaidmenų trukdant sudaryti NSV pagal Libijos politinį susitarimą.
                        Būdamas Tripolio VNK „ministru pirmininku ir gynybos ministru“, 2016 m. sausio 15 d. K. Ghwell įsakė suimti visus į Tripolį įžengusios naujos saugumo grupės, kurią paskyrė nacionalinės santarvės vyriausybės paskirtasis ministras pirmininkas, narius.

                        18.

                        ABU SAHMAIN, Nuri
                        dar žinomas kaip BOSAMIN, Nori
                        BO SAMIN, Nuri
                        BADI, Salahdin

                        Gim. data: 1956 m. gegužės 16 d.
                        Zouara/Zuwara Libya (Zuvara, Libija)

                        Nuri Abu Sahmain yra tarptautiniu mastu nepripažinto Visuotinio nacionalinio kongreso (VNK) (dar žinomo kaip nacionalinė gelbėjimo vyriausybė) vadinamasis prezidentas, juo būdamas jis yra atsakingas už šios institucijos veiklą.
                        Būdamas VNK „prezidentu“ Nuri Abu Sahmain atliko vieną iš svarbiausių vaidmenų trukdant sudaryti Libijos politinį susitarimą ir nacionalinės santarvės vyriausybę (NSV) ir priešinantis šiam sudarymui.
                        2015 m. gruodžio 15 d. N. A. Sahmain paragino atidėti Libijos politinį susitarimą, dėl kurio buvo numatyta susitarti gruodžio 17 d. susitikime.
                        2015 m. gruodžio 16 d. N. A. Sahmain padarė pareiškimą, kad VNK neleidžia nė vienam savo nariui dalyvauti šiame susitikime arba pasirašyti Libijos politinį susitarimą.
                        2016 m. sausio 1 d. derybose su Jungtinių Tautų specialiuoju atstovu N. A. Sahmain atmetė Libijos politinį susitarimą.“

            „IV PRIEDAS

               9 straipsnio 2 dalyje nurodytų asmenų ir subjektų sąrašas

            A.   ASMENYS

                        Vardas, pavardė

                        Tapatybės nustatymo informacija

                        Įtraukimo į sąrašą priežastys

                        Įtraukimo į sąrašą data

                        21.

                        SALEH ISSA GWAIDER, Agila

                        Gim. data: 1944 m. (nepatvirtinta)

                        Nuo 2014 m. rugpjūčio 5 d. Agila Saleh yra Libijos Atstovų Rūmų deputatų tarybos pirmininkas.
                        2015 m. gruodžio 17 d. A. Saleh pareiškė nepritariantis Libijos politiniam susitarimui, kuris buvo pasirašytas 2015 m. gruodžio 17 d.
                        Būdamas Deputatų tarybos pirmininku A. Saleh trukdo ir kenkia Libijos politinio perėjimo procesui, jis, be kita ko, atsisakė 2016 m. vasario 23 d. surengti balsavimą Atstovų Rūmuose dėl nacionalinės santarvės vyriausybės.
                        2016 m. vasario 23 d. A. Saleh nusprendė įsteigti komitetą, kurio veikloje, numatoma, dalyvaus kiti „Libijos vidaus proceso“ nariai, kurie nepritaria Libijos politiniam susitarimui.

                        22.

                        GHWELL, Khalifa
                        dar žinomas kaip AL GHWEIL, Khalifa
                        AL-GHAWAIL, Khalifa

                        Gim. data: 1964 m.
                        Misratah (Misrata)

                        Khalifa Ghwell yra tarptautiniu mastu nepripažinto Visuotinio nacionalinio kongreso (VNK) (dar žinomo kaip nacionalinė gelbėjimo vyriausybė) vadinamasis ministras pirmininkas ir gynybos ministras; jais būdamas jis yra atsakingas už šios institucijos veiklą.
                        2015 m. liepos 7 d. Khalifa Ghwell parėmė „Nepalaužiamą frontą“ („Alsomood“) – naujas karines 7 brigadų pajėgas, kurių tikslas – užkirsti kelią santarvės vyriausybės sudarymui Tripolyje, kadangi kartu su VNK prezidentu Nuri Abu Sahmain dalyvavo pasirašymo ceremonijoje, skirtoje šių pajėgų inauguracijai.
                        Būdamas VNK „ministru pirmininku“ K. Ghwell atliko vieną iš svarbiausių vaidmenų trukdant sudaryti nacionalinės santarvės vyriausybę (NSV) pagal Libijos politinį susitarimą.
                        Būdamas Tripolio VNK „ministru pirmininku ir gynybos ministru“, 2016 m. sausio 15 d. K. Ghwell įsakė suimti visus į Tripolį įžengusios naujos saugumo grupės, kurią paskyrė NSV paskirtasis ministras pirmininkas, narius.

                        23.

                        ABU SAHMAIN, Nuri
                        dar žinomas kaip BOSAMIN, Nori
                        BO SAMIN, Nuri
                        BADI, Salahdin

                        Gim. data: 1956 m. gegužės 16 d.
                        Zouara/Zuwara Libya (Zuvara, Libija)

                        Nuri Abu Sahmain yra tarptautiniu mastu nepripažinto Visuotinio nacionalinio kongreso (VNK) (dar žinomo kaip nacionalinė gelbėjimo vyriausybė) vadinamasis prezidentas, juo būdamas jis yra atsakingas už šios institucijos veiklą.
                        Būdamas VNK prezidentu Nuri Abu Sahmain atliko vieną iš svarbiausių vaidmenų trukdant sudaryti Libijos politinį susitarimą ir nacionalinės santarvės vyriausybę (NSV) ir priešinantis šiam sudarymui.
                        2015 m. gruodžio 15 d. N. A. Sahmain paragino atidėti Libijos politinį susitarimą, dėl kurio buvo numatyta susitarti gruodžio 17 d. susitikime.
                        2015 m. gruodžio 16 d. N. A. Sahmain padarė pareiškimą, kad VNK neleidžia nė vienam savo nariui dalyvauti šiame susitikime arba pasirašyti Libijos politinį susitarimą.
                        2016 m. sausio 1 d. derybose su Jungtinių Tautų specialiuoju atstovu N. A. Sahmain atmetė Libijos politinį susitarimą.“


title: 2008 m. vasario 25 d. Tarybos sprendimas dėl Liuksemburgui atstovaujančio Europos profesinio mokymo plėtros centro valdančiosios tarybos nario skyrimo

text:
5.3.2008

               LT

               Europos Sąjungos oficialusis leidinys

               C 60/1

      TARYBOS SPRENDIMAS

   2008 m. vasario 25 d.
   dėl Liuksemburgui atstovaujančio Europos profesinio mokymo plėtros centro valdančiosios tarybos nario skyrimo
   (2008/C 60/01)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Liuksemburgo Vyriausybės pasiūlytą kandidatūrą,
   kadangi:

               (1)

               2006 m. rugsėjo 18 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2006 m. rugsėjo 18 d. iki 2009 m. rugsėjo 17 d.

               (2)

               Atsistatydinus Gilbert ENGEL tapo laisva Centro valdančiosios tarybos vyriausybių atstovų kategorijos nario vieta.

               (3)

               Pirmiau nurodyto Centro valdančiosios tarybos Liuksemburgui atstovaujantis narys turėtų būti paskirtas likusiam dabartinės kadencijos, kuri baigiasi 2009 m. rugsėjo 17 d., laikui,

         NUSPRENDĖ:
   Vienintelis straipsnis
   Europos profesinio mokymo plėtros centro valdančiosios tarybos nariu likusiam kadencijos laikui iki 2009 m. rugsėjo 17 d. skiriamas:
   VYRIAUSYBIŲ ATSTOVŲ KATEGORIJOJE
   Liuksemburgo atstovas: Nic ALFF

      Priimta Briuselyje, 2008 m. vasario 25 d.

            Tarybos vardu

            Pirmininkas

         A. VIZJAK

      (1)  OL L 39, 1975 2 13, p. 1. Reglamentas su paskutiniais pakeitimais, padarytais Reglamentu (EB) Nr. 2051/2004 (OL L 355, 2004 12 1, p. 1).

      (2)  OL C 240, 2006 10 5, p. 1.


title: 2013/624/ES: 2013 m. balandžio 17 d. Europos Parlamento sprendimas dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/363

      EUROPOS PARLAMENTO SPRENDIMAS

   2013 m. balandžio 17 d.
   dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo
   (2013/624/ES)
   EUROPOS PARLAMENTAS,

               —

               atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutinių metinių ataskaitų kartu su Europos ITER įgyvendinimo ir branduolių sintezės energetikos vystymo bendrosios įmonės atsakymais (1),

               —

               atsižvelgdamas į Europos Parlamento bendros Biudžeto komiteto ir Biudžeto kontrolės komiteto delegacijos išvadas, kurios pateiktos ITER 2011 m. gegužės 16–18 d. Kadaraše,

               —

               atsižvelgdamas į 2013 m. vasario 12 d. Tarybos rekomendaciją (05755/2013 – C7-0040/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. kovo 27 d. Tarybos sprendimą 2007/198/Euratomas, kuriuo įsteigiama Europos ITER įgyvendinimo ir branduolių sintezės energetikos vystymo bendroji įmonė ir kuriuo jai suteikiamos lengvatos (4), ypač į jo 5 straipsnio 3 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7-0077/2013),

               1.

               patvirtina Europos ITER įgyvendinimo ir branduolių sintezės energetikos vystymo bendrosios įmonės direktoriui, kad Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ITER įgyvendinimo ir branduolių sintezės energetikos vystymo bendrosios įmonės direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 6, 2013 1 10, p. 36.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 90, 2007 3 30, p. 58.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos ITER įgyvendinimo ir branduolių sintezės energetikos vystymo bendrosios įmonės 2011 finansinių metų galutinių metinių ataskaitų kartu su Europos ITER įgyvendinimo ir branduolių sintezės energetikos vystymo bendrosios įmonės atsakymais (1),

                  —

                  atsižvelgdamas į Europos Parlamento bendros Biudžeto komiteto ir Biudžeto kontrolės komiteto delegacijos išvadas, kurios pateiktos ITER 2011 m. gegužės 16–18 d. Kadaraše,

                  —

                  atsižvelgdamas į 2013 m. vasario 12 d. Tarybos rekomendaciją (05755/2013 – C7-0040/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2007 m. kovo 27 d. Tarybos sprendimą 2007/198/Euratomas, kuriuo įsteigiama Europos ITER įgyvendinimo ir branduolių sintezės energetikos vystymo bendroji įmonė ir kuriuo jai suteikiamos lengvatos (4), ypač į jo 5 straipsnio 3 dalį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7-0077/2013),

                  A.

                  kadangi Europos ITER įgyvendinimo ir branduolių sintezės energetikos vystymo bendroji įmonė (toliau – Bendroji įmonė) įsteigta 2007 m. kovo mėn. 35 metų laikotarpiui,

                  B.

                  kadangi Bendroji įmonė savarankiškai pradėjo veikti 2008 m. kovo mėn.,

                  C.

                  kadangi Audito Rūmai pranešė, jog jiems pateiktas pagrįstas patvirtinimas, kad 2011 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos,

                  D.

                  kadangi Audito Rūmai 2008 m. spalio 9 d. pateikė nuomonę Nr. 4/2008 dėl Bendrosios įmonės finansinio reglamento,

                  E.

                  kadangi Bendrosios įmonės steigimo metu buvo manoma, kad 2007–2014 m. laikotarpiui įmonei reikalingų bendrų išteklių suma bus 9 653 mln. EUR,

         Biudžeto ir finansų valdymas

                  1.

                  pažymi, kad Bendrosios įmonės metinėse finansinėse ataskaitose visais reikšmingais aspektais yra teisingai pateikta Bendrosios įmonės finansinė būklė 2011 m. gruodžio 31 d. ir su tą dieną pasibaigusiais finansiniais metais susijusių operacijų ir pinigų srautų rezultatai, vadovaujantis jos finansinio reglamento nuostatomis;

                  2.

                  pripažįsta, kad 2011 m. finansinių metų Bendrosios įmonės metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos;

                  3.

                  pažymi, kad turimų įsipareigojimų ir mokėjimų asignavimų panaudojimo lygis atitinkamai buvo 99,7 % ir 85,7 %; atkreipia dėmesį į tai, kad iš pagrindinei veiklai skirtų 611 mln. EUR įsipareigojimų asignavimų 42 % buvo įgyvendinti kaip individualūs tiesioginiai įsipareigojimai, o likę 58 % – kaip bendrieji įsipareigojimai;

                  4.

                  palankiai vertina tai, kad 2011 m. paskirtas ITER padalinio vadovas, administracijos vadovas bei Biudžeto ir finansų skyriaus vadovas po to, kai 2010 m. priimtas valdymo gerinimo planas atskirti finansinėms ir veiklos funkcijoms;

                  5.

                  apgailestauja, kad Bendrosios įmonės vidaus auditorius išreiškė susirūpinimą dėl finansinių procedūrų, taip pat pareigų atskyrimo; ragina Bendrąją įmonę nedelsiant sukurti tinkamą finansinių procedūrų sistemą ir atskirti pareigas, kurios yra nesuderinamos;

                  6.

                  tikisi, kad Bendroji įmonė:

                              —

                              visiškai įgyvendins integruotą biudžeto, finansinės ir veiklos informacijos tvarkymo priemonę ir ja naudosis,

                              —

                              visiškai įgyvendins veiksmų planus, kuriuos ji priėmė kaip atsaką į vidaus auditus dėl finansinių grandinių, dotacijų valdymo ir ekspertų sutarčių,

                              —

                              padedant apskaitos pareigūnui patvirtins susijusias sistemas,

                              —

                              priims išsamią dotacijų ir veiklos sutarčių ex post auditų strategiją,

                              —

                              įmonės lygmeniu atliks rizikos valdymo patikrinimą;

         Viešieji pirkimai ir dotacijos

                  7.

                  pabrėžia, kad, kaip jau pažymėta Audito Rūmų 2010 m. ataskaitoje, Bendroji įmonė turi dėti dar daugiau pastangų konkurencijai didinti, nes gautų pasiūlymų skaičius, tenkantis vienam kvietimui, patvirtintų veiklos viešųjų pirkimų procedūrų atveju 2011 m. buvo vis dar mažas ir sudarė vidutiniškai du, o dotacijų atveju vidutinis skaičius vienam kvietimui buvo tik vienas; pripažįsta, kad Bendrosios įmonės darbo pobūdis išskirtinis: itin sudėtingoje rinkoje, kurioje vyrauja monopolija arba oligopolija, perkami niekada iki šiol negaminti ir komercinės vertės neturintys eksperimentiniam branduolių sintezės reaktoriui statyti skirti aukštosios technologijos komponentai; pakartoja, kad Bendroji įmonė privalo rasti geriausią kainos ir kokybės santykį visais įmanomais įsigijimo atvejais;

                  8.

                  apgailestauja, kad vienu atveju sprendimas panaikinti atvirą procedūrą ir taikyti derybų procedūrą nebuvo tinkamai pagrįstas, o kitu atveju Bendroji įmonė nusprendė derėtis su dviem įmonėmis, pateikusiomis pasiūlymus pagal atvirą procedūrą (nors viena iš jų neatitiko techninių reikalavimų); taip pat apgailestauja, kad dar vienu atveju nebuvo deramai pagrįstas nei derybų procedūros pasirinkimas, nei sutartimi nustatytos apimtys ir kainos;

                  9.

                  susirūpinęs tuo, kad Audito Rūmų audito metu buvo patvirtinti 2011 m. atlikto vidaus audito viešųjų pirkimų srityje nustatyti faktai, būtent tai, kad:

                              —

                              nebuvo naudojamas išankstinės informacijos skelbimas kaip priemonė pagerinti būsimų konkursų ex ante reklamą,

                              —

                              nėra sistemos, informuojančios apie sutarčių reikalavimų pokyčius ir padedančios juos valdyti bei tokiu būdu nustatyti išlaidų skirtumus ir į juos atsižvelgti,

                              —

                              viešųjų pirkimų procesas dažnai būna pernelyg ilgas ir pasitaiko trūkumų rengiant konkurso dokumentus,

                              —

                              prastai dokumentuojami išlaidų įverčiai;

                  10.

                  ragina šiuo klausimu parengti išsamią pažangos ataskaitą, kurioje būtų pateikti konkretūs pasiūlymai, kaip palaipsniui ištaisyti minėtus trūkumus;

                  11.

                  apgailestauja, kad Audito Rūmai taip pat nustatė, jog ex ante kontrolės procedūros, taikomos mokėjimams, atliktiems pagal sutartis ir susitarimus dėl dotacijų, nėra tinkamai dokumentuotos;

         Kokybės užtikrinimo auditai bei viešųjų pirkimų ir dotacijų ex post kontrolė

                  12.

                  susirūpinęs dėl to, kad, nors Bendroji įmonė turi sistemą, leidžiančią atlikti auditus sutarčių šalių lygmeniu, siekiant patikrinti atitiktį kokybės užtikrinimo reikalavimams, šie auditai neapima sutarčių įgyvendinimo finansinių aspektų; ragina Bendrąją įmonę užtikrinti, kad į auditų sistemos taikymo sritį būtų įtraukta Bendrosios įmonės finansinių interesų apsauga, t. y. finansiniai ir sutarčių aspektai;

                  13.

                  pažymi, kad, nors 2011 m. Bendroji įmonė pradėjo vykdyti ex post patikras, siekdama įvertinti skirtų dotacijų įgyvendinimo teisėtumą ir tvarkingumą, ji neturi bendros ex post kontrolės strategijos, kuri apimtų sutarčių dėl dotacijų ir viešųjų pirkimų sutarčių įgyvendinimą; ragina Bendrąją įmonę apibrėžti ir įgyvendinti bendrą ex post kontrolės strategiją, kuri visiškai apimtų jos išnaudotus biudžeto išteklius;

         Intelektinės nuosavybės teisės ir pramonės politika

                  14.

                  pripažįsta, kad 2012 m. kovo 28 d. valdyba priėmė Bendrosios įmonės intelektinės nuosavybės teisių ir informacijos sklaidos politikos programą, tačiau pažymi, kad valdyba dar nepriėmė pramonės politikos programos, kaip to reikalauja įstatai;

         Vėluojami mokėti narystės mokesčiai

                  15.

                  apgailestauja, kad 12 narių pavėluotai sumokėjo 2011 m. narystės mokesčius;

                  16.

                  mano, kad visiems Bendrosios įmonės nariams reikia laikytis narystės mokesčių mokėjimo termino; pritaria tam, kad valdyba patvirtintų tas priemones, kad pavėluoto mokėjimo atveju palūkanos būtų nustatomos pagal metinės narystės mokestį;

         Komisijos vidaus audito tarnyba

                  17.

                  pažymi, kad 2011 m. lapkričio 25 d. valdyba patvirtino Komisijos vidaus audito tarnybos užduočių chartiją kartu su suderintu 2012–2014 m. strateginiu audito planu ir kad atitinkamai buvo pakeistas Bendrosios įmonės finansinis reglamentas siekiant įtraukti į jį pagrindų reglamento nuostatas dėl Komisijos vidaus auditoriaus įgaliojimų; primena, kad Bendroji įmonė savarankiškai pradėjo veikti 2008 m. kovo mėn.;

         Finansinis reglamentas ir įgyvendinimo taisyklės

                  18.

                  palankiai vertina tai, kad 2011 m. birželio 1 d. posėdyje Bendrosios įmonės valdyba nusprendė iš esmės pritarti Audito Rūmų nuomonėje Nr. 4/2008 dėl branduolių sintezės energijos finansinio reglamento pateiktoms pastaboms (37 rekomendacijoms buvo visiškai pritarta, 11 rekomendacijų buvo pritarta su pastabomis ir tik dvi buvo atmestos);

                  19.

                  pažymi, kad Audito Rūmai mano, jog kai kurios Bendrosios įmonės įgyvendinimo taisyklių nuostatos be pakankamo pagrindo skiriasi nuo Sąjungos finansinio reglamento įgyvendinimo taisyklių; palankiai vertina Bendrosios įmonės paaiškinimą, kad pakeistose įgyvendinimo taisyklėse pateikiamos tinkamos Bendrosios įmonės veiksmų įgyvendinimo gairės, pavyzdžiui, paskolų ėmimo ir suteikimo sąlygos arba įnašų natūra vertinimo taisyklės;

         Sąjungos įnašas į ITER statybos etapą

                  20.

                  primena, kad 2010 m. liepos mėn. Taryba patikslino Bendrosios įmonės įnašo į statybos etapą biudžeto sąmatą ir nustatė 6 600 000 000 EUR sumą (2008 m. verte), t. y. dvigubai padidino pradinę sąmatą; yra susirūpinęs dėl to, kad Bendroji įmonė perskaičiuoja visas iki šiol patirtas išlaidas pagal 2008 m. vertę, kad galėtų nustatyti galimus nukrypimus nuo numatytos biudžeto sąmatos; pažymi, kad Bendroji įmonė įgyvendino priemonę sąmatų pagrįstumui reguliariai tikrinti ir pranešti apie galimus nuokrypius; tikisi, kad Bendroji įmonė informuos biudžeto įvykdymą tvirtinančią instituciją apie šios analizės rezultatus;

         Susitarimas su priimančia valstybe

                  21.

                  pripažįsta, kad, nors Ispanijos Karalystė ir Bendroji įmonė pasirašė priimančios valstybės susitarimą dėl vietos, paramos, privilegijų ir imunitetų, Bendrajai įmonei iki šiol nesuteiktos nuolatinės patalpos; vis dėlto pažymi, kad Bendroji įmonė įsikūrusi laikinose patalpose, su kuriomis susijusias išlaidas padengia Ispanijos Karalystė;

         Kiti klausimai

                  22.

                  pakartoja savo raginimą Audito Rūmams per pagrįstą laikotarpį Parlamentui pateikti specialiąją ataskaitą bendrais klausimais, kurių kyla dėl bendrųjų įmonių pobūdžio ir kuriuos turėtų spręsti tos organizacijos kartu su savo partneriais tam, kad užtikrintų papildomą šių įmonių naudą ir efektyvų Sąjungos mokslinių tyrimų, technologijų plėtros ir demonstracinės veiklos programų vykdymą; be to, pažymi, kad į tą ataskaitą reikėtų įtraukti bendrųjų įmonių steigimo ir struktūros veiksmingumo vertinimą.

         (1)  OL C 6, 2013 1 10, p. 36.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 90, 2007 3 30, p. 58.

         (5)  OL L 357, 2002 12 31, p. 72.


title: 2015 m. kovo 5 d. Tarybos sprendimas (BUSP) 2015/363 dėl kai kurių palestiniečių laikino priėmimo Europos Sąjungos valstybėse narėse

text:
6.3.2015

               LT

               Europos Sąjungos oficialusis leidinys

               L 62/24

         TARYBOS SPRENDIMAS (BUSP) 2015/363
   2015 m. kovo 5 d.
   dėl kai kurių palestiniečių laikino priėmimo Europos Sąjungos valstybėse narėse
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį ir 31 straipsnio 1 dalį,
   kadangi:

               (1)

               2013 m. sausio 31 d. Taryba priėmė Sprendimą 2013/71/BUSP dėl kai kurių palestiniečių laikino priėmimo Europos Sąjungos valstybėse narėse (1), kuriame numatyta pratęsti jiems išduotų nacionalinių leidimų atvykti į valstybių narių, nurodytų Tarybos bendrojoje pozicijoje 2002/400/BUSP (2), teritoriją ir joje būti galiojimą papildomam 12 mėnesių laikotarpiui;

               (2)

               remdamasi Bendrosios pozicijos 2002/400/BUSP taikymo įvertinimu, Taryba mano esant tinkama tų leidimų galiojimą pratęsti papildomam 24 mėnesių laikotarpiui,

         PRIĖMĖ ŠĮ SPRENDIMĄ:
   1 straipsnis
   Bendrosios pozicijos 2002/400/BUSP 2 straipsnyje nurodytos valstybės narės pagal tos bendrosios pozicijos 3 straipsnį išduotų nacionalinių leidimų atvykti į jų teritoriją ir joje būti galiojimą pratęsia papildomam 24 mėnesių laikotarpiui, prasidedančiam 2014 m. sausio 31 d.
   2 straipsnis
   Taryba įvertina Bendrosios pozicijos 2002/400/BUSP taikymą per šešis mėnesius nuo šio sprendimo priėmimo.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 5 d.

            Tarybos vardu

            Pirmininkė

         D. REIZNIECE-OZOLA

      (1)  2013 m. sausio 31 d. Tarybos sprendimas 2013/71/BUSP dėl kai kurių palestiniečių laikino priėmimo Europos Sąjungos valstybėse narėse (OL L 32, 2013 2 1, p. 19).

      (2)  2002 m. gegužės 21 d. Tarybos bendroji pozicija 2002/400/BUSP dėl kai kurių palestiniečių laikino priėmimo Europos Sąjungos valstybėse narėse (OL L 138, 2002 5 28, p. 33).